  Майя Бывальцева 27-тӥ толсуре «Ижевская винтовка» ӵошатсконын воргоронъёслэн 10 иськеме спринт амалэн бызьылонъёссы ортчизы. Вожвылъяськонэ 68 адями пыриськиз, кыкез со пӧлысь финишозь ӧз вуэ, ивортэ Удмуртиысь Спортъя министерстволэн пресс-службаез. Тужгес ӝог но лэчыт синмо луэмзэ возьматӥз Юграысь Вадим Филимонов. Солы 1,1 секунд келяз но кыкетӥ инты басьтӥз Москваысь Максим Цветков. Куинетӥ интыын – Юграысь Иван Томилов (+21,1). Куиньназы сылыса ыбылӥськонын быдэн одӥг мишеньзэ ворсатэк кельтӥзы. Удмуртиысь биатлонистъёс пӧлысь тужгес вылӥ инты басьтӥз Виктор Плицев. Сылыса ыбылӥськонын со одӥг мишеньзэ ӧз ворса, но вормисьлы 1 минутлэсь трос келяз но 19-тӥ гинэ луиз. 28-тӥ толсуре 11 часысен нылкышноослэн спринт амалэн вожвылъяськонзы ортчоз. Висисьёс понна автобус «Микрорайон «Север» дугдылонниысь 10 час 30 минутэ вырӟоз. Тодэ вайытом, «Ижевская винтовка» ӵошатсконъёс 26-тӥ толсуре нылкышноослэн 15 иськеме бызьылонэнызы кутскизы. Нырысетӥ инты Красноярск улосвылысь Наталья Гербулова басьтӥз. Воргоронъёслэн спринтазы Санкт-Петербургысь Александр Слепов вормиз.  Тегъёс: Спорт Ижкар Биатлон Удмуртия Ижевскаявинтовка  